पाएं अपने शहर की ताज़ा ख़बरें और फ्री ई-पेपरडाउनलोड करें
अप्रैल के दौरान मौसम में उतार-चढ़ाव बने रहने पर तेज गर्मी अपना असर नहीं दिखा पाई थी लेकिन पिछले दो दिन से गर्मी अपना तेज असर दिखा रही है। एक दिन पहले शुक्रवार को जहां अधिकतम तापमान 42.5 डिग्री सेल्सियस दर्ज किया गया था, वहीं शनिवार को अधिकतम तापमान 43 डिग्री तक पहुंच गया। यह सीजन का सबसे ज्यादा गर्म दिन था। इसके साथ ही न्यूनतम तापमान भी 23.5 डिग्री सेल्सियस दर्ज किया गया। मौसम विभाग का मानना है कि अब बादल छाने लगे हैं, ऐसे में अब दिन और रात के तापमान में गिरावट आएगी। बार-बार पश्चिमी विक्षोभ के प्रभाव के कारण इस बार अप्रैल महीना ज्यादा नहीं तपा। पूरे महीने की बात करें तो 40 डिग्री से ऊपर तापमान 5 दिन ही गया। लेकिन पिछले दो दिनों से अंचल में तेज गर्मी अपना असर दिखा रही है। शनिवार को सीजन का सबसे गर्म दिन रहा और अधिकतम तापमान 43 डिग्री दर्ज किया गया। आरएके कॉलेज स्थित ग्रामीण कृषि मौसम सेवा केंद्र के विशेषज्ञ डॉ. सत्येंद्र सिंह तोमर ने बताया कि अप्रैल में पश्चिमी विक्षोभ के असर से हवा में नमी के बढ़े रहने से तापमान में ज्यादा इजाफा नहीं हो पाया था। पूरे महीने नमी बढ़ी रही। इससे बादलों की आवाजाही बनी हुई थी।
शनिवार का मौसम
शनिवार को एक बार फिर मौसम ने करवट बदली। सुबह से ही तेज धूप लोगों को परेशान करती रही। दोपहर तक ऐसा ही मौसम था, लेकिन शाम होते-होते अचानक काले बादल छा गए। मौसम विभाग के अनुसार शनिवार को अधिकतम तापमान 43 डिग्री दर्ज किया गया। न्यूनतम तापमान 23.5 डिग्री दर्ज किया गया। मौसम में सुबह की आर्द्रता 22% और शाम की आर्द्रता 18% दर्ज की गई है।
आगे क्या : हल्की बारिश की संभावना
मौसम विशेषज्ञ मानते हैं कि इस बार नमी के ज्यादा होने की वजह से बादलों की आवाजाही लगी रही। मई के पहले सप्ताह में भी ऐसा ही मौसम बना रहेगा। 3 और 4 मई को जिले के कई हिस्सों में तेज हवा के साथ हल्की बारिश की संभावना बन रही है। इसके बाद जब मौसम साफ होगा तो तेजी से तापमान में बढ़ोत्तरी होगी।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva awa_Deva hin_Deva hin_Deva hin_Deva zho_Hant eng_Latn